**INDOKOLÁS**

**Szombathely Megyei Jogú Város Önkormányzata 2024. évi költségvetéséről szóló önkormányzati rendeletének megalkotására**

# ÁLTALÁNOS INDOKOLÁS

2024. évben a Magyarország 2024. évi központi költségvetésről szóló 2023. évi LV. törvény (a továbbiakban: Ktvt.), az azt megalapozó jogszabály módosítások és a végrehajtási rendeletek, továbbá az önkormányzati feladat ellátási struktúra adja meg az önkormányzatok 2024. évi költségvetésének keretrendszerét, összeállítását, az év közbeni működés feltételrendszerét, végrehajtását, lehetőségeit.

Önkormányzatunk 2024. évben 28 költségvetési szerv működését, fenntartását biztosítja 1.454 közszférában foglalkoztatott munkavállaló közreműködésével. Az intézményhálózat keretében mintegy 4.000 ellátott részére biztosítjuk az óvodai, bölcsődei, szociális ellátást.

Szombathely Megyei Jogú Város Önkormányzata 2024. évi költségvetésének összeállítása az alábbi tényezők figyelembe vételével történt:

* A vonatkozó jogszabályok előírják, hogy a költségvetés előterjesztésekor az önkormányzat adósságot keletkeztető ügyleteit és a fizetési kötelezettséget megalapozó saját bevételeket évenként, határozatban elfogadva ütemezze a Közgyűlés. Hitel felvételére nem teszünk javaslatot, azonban a közvilágítás korszerűsítését a Közgyűlés jóváhagyta, így e döntés értelmében az évenkénti lízingdíjakat tartalmazza az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek alakulását bemutató „kitekintő” határozat. A gazdálkodás biztonságának maradéktalan megtartása érdekében a folyószámlahitel keret nagyságát 800 millió Ft-ban indokolt megállapítani.
* Az önkormányzati alrendszerben a feladatfinanszírozás rendszere az eddigi főbb elveket továbbra is megtartja, a központi finanszírozás meghatározásánál továbbra is fegyelembe veszi az önkormányzatok ún. település kategóriánkénti besorolását, adóerő képességét, és azt, hogy az elvárható saját bevételeit beszedi-e az adott település. Önkormányzatunk adóerő képessége 102.774 Ft/lakos, így mind az általános működtetés és mind a köznevelési, szociális, gyermekvédelmi ellátási formák esetén továbbra is a központi támogatásokon felül jelentős saját bevételek bevonásával látjuk el a települési feladatainkat.
* Ez évben is a jövedelemtermelő képességünk miatt (32 ezer forint egy lakosra jutó adóerő-képesség felett) szolidaritási hozzájárulást kell fizetnünk 3.671 millió Ft összegben.
* A kötelező és önként vállalt feladatokhoz szükséges forrást a központi támogatás felhasználása mellett saját bevételekből biztosíthatja Önkormányzatunk.
* A feladatok ellátásához továbbra is a legfontosabb bevételi forrás az iparűzési adó.

A 2024. évi előirányzat meghatározásakor a 2023. évi teljesítést vettük alapul. Mivel az adó feltöltés rendszere megszűnt, az adófizetők 2023. évi gazdasági teljesítményről először a 2023. évi adó bevallás benyújtásakor lesz ismeretünk.

**Helyi iparűzési adó alakulása 2008-2024. terv**

|  |  |
| --- | --- |
|  | Összes helyi iparűzési adó (MrdFt) |
| Időszak |
| 2008. év | 4,8 |
| 2009. év | 4,3 |
| 2010. év | 4,3 |
| 2011. év | 5,1 |
| 2012. év | 5,5 |
| 2013. év | 6,1 |
| 2014. év | 6,4 |
| 2015. év | 7,5 |
| 2016. év | 7,8 |
| 2017. év | 8,2 |
| 2018. év | 9,0 |
| 2019. év | 9,9 |
| 2020. év | 9,2 |
| 2021. év | 8,7 |
| 2022. év | 9,3 |
| 2023. év | 11,8 |
| 2024. év terv | 11,4 |

Fontos kiemelni, hogy Szombathelyen a magánszemélyeket a jövőben sem terheli építményadó a lakások és garázsok után, sem kommunális, sem pedig települési adó.

* A költségvetési rendeletben szabályozásra kerültek a kiadási előirányzatok felhasználására vonatkozó döntési jogosultságok.

# RÉSZLETES INDOKOLÁS

**MŰKÖDÉSI ELŐIRÁNYZATOK**

**Működési bevételek**

***Működési célú támogatások államháztartáson belülről***

2024. évben is az önkormányzati finanszírozás továbbra is feladatalapú támogatási rendszerben történik. A finanszírozási struktúra alapjaiban nem tér el az előző években kialakított és alkalmazott feladatalapú forrásallokációtól.

Az önkormányzatok általános működésének és ágazati feladatainak támogatása címen mindösszesen 7.470 millió Ft összeg illeti meg önkormányzatunkat, mely összeg 1.676 millió Ft-tal több, mint az előző évi támogatás összege (5. melléklet).

*Alap támogatás növekmény indokai (fajlagos támogatási összegek növekményén túl):*

Az önkormányzat *általános működésének támogatása* (településüzemeltetési támogatás) összege az előző évhez viszonyítva 204 millió Ft-tal növekedett.

A jogcímen belüli támogatások közül az önkormányzati hivatal működésének támogatása (+ 173 millió Ft) és a köztemető támogatása (+31 millió Ft) emelkedett.

A köznevelési ágazatban az önkormányzatok fő feladata az óvodai ellátás, amelyhez a központi költségvetés több elemű támogatással járul hozzá, jogszabályi előírások alkalmazásával biztosítja az óvodapedagógusok illetményét, azonban megjegyzendő, hogy továbbra is jelentős összeggel, helyi adó bevételekből ki kell egészíteni az oktatási rendszerben foglalkoztatottak bérelemeinek költségeit. A központi finanszírozás figyelembe veszi a köznevelési törvény óvodai nevelésszervezési paramétereit (csoport átlaglétszám, foglalkozási időkeret, gyerekekkel töltendő kötött idő stb.), valamint a kereseteket meghatározó törvények kötelezően elismerendő elemeit. A *köznevelési feladatok támogatásának* együttes összege 918 millió Ft-tal növekedett a 2023. évhez viszonyítva.

A növekedés többek között tartalmazza a 2023. és 2024. évi minimálbér és a garantált bérminimum emelését, valamint a pedagógusok új életpályájáról szóló törvény szerinti 2024. év január 1-jével történő béremeléshez kapcsolódó kiadások fedezetét.

A szociális és gyermekjóléti ellátórendszerben (beleértve a bölcsődei ellátást is) az önkormányzat szerepe alapvetően továbbra is a pénzbeli ellátások, illetve az alapellátások biztosítása. A *szociális és gyermekjóléti feladatok* támogatása tekintetében 575 millió Ft összegű növekedés jelentkezik az előző évihez viszonyítva. A növekedés itt is tartalmazza a 2023. és 2024. évi minimálbér és a garantált bérminimum emelését, valamint a pedagógusok új életpályájáról szóló törvény szerinti 2024. év január 1-jével történő béremeléshez kapcsolódó kiadások fedezetét. Továbbá támogatás emelkedés a bölcsődei gyermeklétszám növekedéséből adódik, mivel 2023. áprilisában átadásra került az új Városligeti Bölcsőde. A gyermeklétszám növekedés természetesen maga után vonja a magasabb üzemeltetési támogatás összegét is. Az óvodai és iskolai szociális segítő tevékenység támogatása a helyi önkormányzatok kiegészítő támogatásai között csökkenést mutat (-71 millió Ft), mert a támogatási összeg átkerült a szociális és gyermekjóléti feladatok támogatása jogcímhez.

*A gyermekétkeztetési feladatok* támogatása 21 millió Ft-tal kevesebb mint az előző évben eredeti összegű támogatásként tervezett előirányzat. Az üzemeltetési támogatás 68 millió Ft-al csökkent a központi számítási metódus alapján, viszont a gyermek étkezői létszám növekedése az elismerhető konyhai dolgozói létszám növekedését eredményezi, így tehát a bértámogatás összege +47 millió Ft növekedést jelent.

A települési önkormányzatok *kulturális feladatainak támogatásaként* két jogcímen illeti meg önkormányzatunkat központi támogatás, az előző évhez viszonyított változás összege nem jelentős:

* megyeszékhely megyei jogú városok közművelődési feladatainak
* megyei hatókörű városi könyvtár kistelepülési célú kiegészítő támogatása Ezen összeg év közben a Berzsenyi Dániel Könyvtár intézmény költségvetésébe rendeletmódosításkor kerül átcsoportosításra. Így – az előző évek gyakorlatának megfelelően – a rendeletben tartalék képzésére került sor.

A *Ktvt. 3. melléklete szerinti támogatások* 2024. évben az alábbiak:

- a megyei hatókörű városi múzeumok feladatainak támogatása,

- a megyei hatókörű városi könyvtárak feladatainak támogatása, és

- a zeneművészeti szervezetek támogatása illeti meg önkormányzatunkat,

- kulturális feladatok bérjellegű támogatás

- kulturális kiegészítő támogatás.

Összességében az előző évi eredeti előirányzathoz viszonyítva 37 millió Ft a növekedés. Mivel a 2023. évben a kulturális kiegészítő támogatást csak év közben kapta meg önkormányzatunk. Ahhoz viszonyítva azonban növekedés nem mutatható ki.

Tehát a fenti támogatások az előző évihez képest összességében növekedést nem mutatnak, felhasználásuk feladathoz kötött.

A kulturális bérjellegű támogatás és a kulturális kiegészítő támogatás szolgál alapvetően a 682/2021. (XII.6.) Korm. rendelet szerinti bérelemek összegeinek fedezetéül. Így az önkormányzatunk költségvetési bevételei között jelenik meg a Weöres Sándor Színházzal, a Mesebolt Bábszínházzal, és az AGORA Nkft-vel bérelemeinek fedezeteként. A kiadási oldalon egyelőre tartalékként szerepel a támogatási összeg, amelyet év közben rendeletmódosításkor csoportosításunk át az intézményekhez.

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény alapján az önkormányzati fenntartású színházak (Weöres Sándor Színház, Mesebolt Bábszínház) éves támogatása a közös működtetési megállapodás alapján kerül finanszírozásra. A finanszírozás összege azonos a 2023. évi támogatási összeggel.

A korábbi évekhez képest még mindig jelentős energiaköltségek finanszírozására kormányzati támogatásként 500 millió Ft-al számolunk.

***Közhatalmi bevételek***

A helyi iparűzési adó bevétel tekintetében a 2023. évi teljesítést vettük alapul némi óvatossággal. (1.800millió Fttöbblet az eredeti előirányzathoz képest).

***Működési bevételek***

A helyiségek és lakások bérleti díjából származó bevétel is itt kerül tervezésre, amelyet a SZOVA Zrt. bonyolít.

A SZOVA Zrt. parkolásgazdálkodásból származó bevétel a 2023. évi teljesítési adat figyelembevételével került megállapításra, így a 2023. évi eredeti előirányzathoz viszonyítva a növekmény 150 millió Ft.

A kamatbevétel a 2023. évi teljesítési szint alatt került tervezésre a csökkenő mértéket mutató kamatszint alakulás miatt.

Egyéb önkormányzati feladatokhoz kapcsolódóan az adózási jogszabályok figyelembevételével áfa visszaigénylés eredeti előirányzataként 20 millió Ft összeg került betervezésre. Az áfa bevételek 250 millió Ft összegű előirányzatát a kiadások között is szerepeltetjük, mivel ezen összeg befizetésre kerül a központi költségvetésbe.

***Költségvetési szervek működési bevételei***

Az ***intézményi bevételek*** előirányzata mindösszesen 184 millió Ft összegű csökkenést mutat.

A Köznevelési GAMESZ, a Pálos K. Szociális Szolgáltató Központ és Gyermekjóléti Szolgálat és az Egyesített Bölcsődei Intézmény tekintetében a bevétel növekedés alapvetően az étkezési norma emelésből (étkezést igénybevevők által fizetett térítési díj növekedése) és az étkezést igénybe vevők számának emelkedéséből, valamint az étkeztetéshez kapcsolódó visszaigényelhető áfa összegének növekedéséből adódik.

A Savaria Múzeum bevétel csökkenéssel számol, mivel az intézmény régészeti osztályának nincsenek nagyberuházásokhoz köthető ásatási feladatai.

A Szombathelyi Egészségügyi és Kulturális Intézmények GESZ saját bevételének csökkenését a NEAK finanszírozás csökkenése eredményezi, amely a védőnői szolgálat átszervezéséből (Vasvármegyei Kórház működésébe került 2023. július 1-től) és a háziorvosi és házi gyermekorvosi ügyelet 2023. december 1-től az OMSZ általi működtetéséből fakad.

A Városi Vásárcsarnok esetében a bevétel csökkenést, a Szombathelyi Egészségügyi és Kulturális Intézmények GESZ esetében pedig a fentiekben írtakon túli további bevétel csökkenés a közüzemi díjak továbbszámlázásának tételén mutatható ki, amely a kiszámlázható közüzemi díjak előző évhez viszonyított alacsonyabb összegének tudható be.

A **finanszírozási bevételek** között kell szerepeltetni az előző évben képzett tartalék (2.446 millió Ft) összegét, mely bevétel is finanszírozza a 2024. évi kötelezettségeket.

Továbbá a 2023. évi maradványként szereplő összegeket, melyek a 2024. évi útfelújítási programhoz (800 millió Ft) és a működési (82 millió Ft), valamint felhalmozási projektekhez (841 millió Ft) kapcsolódnak.

Valamint az a 2024. évi költségvetési támogatási előleghez számítandó összeget, mely 257 millió Ft.

**Működési kiadások**

A működési kiadások megtervezésekor elsődleges szempont volt a törvényi kötelezettségek figyelembe vétele, valamint a külső finanszírozású működési hiány tervezésének tiltása.

***Intézményi működési kiadások:***

Az intézmények működéséhez elengedhetetlenül szükséges önkormányzati támogatás biztosításra került az alábbiak szerint:

* Személyi juttatások és a munkaadókat terhelő járulékok és szociális hozzájárulási adó tervezésekor figyelembe vételre kerültek az alábbiak:
* A 2023.évi minimálbér, garantált bérminimum, pedagógusok pótlék emelésének és bölcsődei pótlék emelésének szintre hozása (1hó) **40 millió Ft**-ot jelent.
* A 2023. december 1-től az a kötelező legkisebb munkabér (minimálbér) és a garantált bérminimum megállapításáról szóló 508/2023. (XI. 20.) Korm. rendelet. alapján a bruttó minimálbér összege 266.800 Ft/hó, a garantált bérminimum bruttó összege pedig 326.000 Ft/hó, amely intézményi szinten **387 millió Ft** többletkiadást jelent.
* A pedagógusok új életpályájáról szóló 2023. évi LII. törvény a pedagógusok bruttó illetményének 2024. január 1-jével történő megemeléséről rendelkezik. Ezen bérfejlesztés és a hozzá kapcsolódó bérelemek (pl. jubileumi jutalmak, pedagógus óradíjak, stb.) többletkiadása **589 millió Ft.**
* A 2023. évi bérfejlesztések szintrehozása (Polgármesteri Hivatal), közgyűlési döntések (102/2023. (III.30.) kgy.sz.határozat a Városligeti Bölcsőde megnyitása – 13 fő státusz növekedés, 173/2023. (V.25.) kgy.sz.határozat – Pálos K. Szociális Szolgáltató Központ és Gyermekjóléti Szolgálat dolgozói részére megállapított béremelés, 270/2023.(IX.28.) kgy.sz. határozat – a Szombathelyi Városi Vásárcsarnok dolgozói részére megállapított béremelés, pedagógiai asszisztensek létszám bővítés a 276/2023. (IX.28. kgy.sz.határozat alapján) végrehajtása, a fizetési osztály és fokozat váltásból, egyéb bérelemek (jubileumi jutalom, felmentési időre járó juttatás, teljesítményösztönző keret, stb.) változásából adódó többletkiadások mindösszesen intézményi szinten **514 millió Ft**-ot jelentenek.
* A Közgyűlés a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendeletben 2023. évre az illetményalap mértékét 47.000.- Ft összegben állapította meg.

A 2024.évi költségvetési rendelet elfogadásával egyidejűleg javaslattételre kerül sor arra, hogy az illetményalap mértéke 2024. évben két ütemben, az alábbiak szerint kerüljön megállapításra:

* ütem 2024. január 1. napjától 2024. február 29. napjáig az előző évhez hasonlóan 47.000,- Ft összegben,
* II.ütem 2024. március 1. napjától 2024. december 31. napjáig pedig 54.050.- Ft összegben.

2024. március 1. napjától 15%-os mértékű bérrendezésre teszek javaslatot, amely részben a fentiekben meghatározott illetményalap emelésével, részben pedig a polgármester és a jegyző részére a Kttv.-ben biztosított munkáltatói intézkedésekkel valósítható meg. Ezen intézkedés többletkiadása **252 millió Ft**-ot jelent.

* A dologi kiadások támogatási szintje **247 millió Ft** megtakarítást mutat, mely részben – s még mindig függetlenül a korábbi évekhez viszonyított magas energia költségekhez - a 2023. évre tervezett megnövekedett energia költségek tényleges kiadásokhoz történő rendezéséből adódik. Azonban ezen megtakarítás mellett jelentkeztek többletkiadások. Úgy mint a 25/2023.(XII.13.) EM rend.alapján a vízdíj emelkedés költsége, mely 45 millió Ft. Jelentősebb nagyságrendű kiadási tétel a Köznevelési GAMESZ és a Pálos Károly Szociális Szolgáltató Központ és Gyermekjóléti Szolgálat intézmények költségvetésében jelentkezik az étkeztetési kiadásokhoz kapcsolódóan.

***Összegzés:*** a 2023. évi eredeti előirányzathoz viszonyítva az intézmények működési kiadásainak finanszírozására **1.536 millió Ft**-al magasabb összegű támogatás került biztosításra, amelynek fedezete központi támogatás és önkormányzati saját bevétel.

A jogszabályoknak megfelelően az intézmények által is aláírt költségvetési egyeztetési dokumentumok elkészültek.

***Ágazati működési kiadások***

A 2024-es költségvetési évben a költségvetési egyensúlyra vonatkozó jogszabályi előírás betartása érdekében a gazdasági társaságok, az ágazati kiadások előirányzatainak tervezésekor a korábbi évekhez képest még mindig jelentős energiaköltségek és az infláció hatásai jelentették a legnagyobb kihívást.

Önkormányzatunk a 2023. évi fegyelmezett gazdálkodással, a közgyűlés által elfogadott takarékossági program végrehajtásával, a helyi iparűzési adóbevételben elért többletbevétellel, kamatbevétellel, vagyonértékesítésekkel, megteremtődött a 2024-es költségvetési évre is az a forrás, melyből önkormányzatunknak a 2024. évre vállalt kötelezettségei tervezhetővé váltak.

Kiemelten a városunk fontos településüzemeltetési, gazdasági, kulturális és sport feladataira, szociális feladataira, stb. való tekintettel az alábbi költségvetési tételek kerültek tervezésre:

|  |  |
| --- | --- |
| **Megnevezés** | **Összeg (millió Ft)** |
| helyi közlekedés közszolgáltatási szerződés alapján (infláció mértékének megemelését tartalmazza) | 1.568 |
| ELTE támogatás | 130 |
| VASIVÍZ ZRt.- uszoda működési támogatás és elsődleges tevékenység támogatása  (2023.évi költségvetésben további 240 millió Ft összeg szerepel ezen feladatra ) | 200  144 |
| parkfenntartás | 780 |
| 1000 fa program | 50 |
| köztisztasági tevékenység és települési hulladékkezelés, hó eltakarítás | 550 |
| út-híd fenntartási kiadások (tartalmazza az útfelújítási program 400 millió Ft összegét is) | 919 |
| parkolásgazdálkodási kiadás (SZOVA díjemelést tartalmazza) | 538 |
| közvilágítás díja | 330 |
| pénzügyi lízing kamatkiadása | 130 |
| kulturális és civil szervezetek támogatása | 56 |
| kulturális és civil alap | 12 |
| egyéb kulturális rendezvények - az előirányzat többek között tartalmazza kiemelten az „Érezd Szombathelyt”, a Nyitott Városháza, a Lamantin Jazz fesztivál és a Bloomsday programok költségeit is | 56 |
| Savaria történelmi karnevál megrendezése | 70 |
| táncverseny | 3 |
| Aktív időskor Szombathelyen program | 30 |
| segély önkormányzati támogatásból (ebben: települési támogatások, szén-monoxid érzékelő mérőkészülék vásárlásához nyújtott támogatás, 16. év alatti tanulók ingyenes buszbérlet támogatása, időskorúak támogatása, piaci utalvány, stb.) | 489 |
| Esőemberke Alapítvány támogatása | 11 |
| alapellátás háziorvosai és fogorvosai részére rezsikompenzáció | 12 |
| háziorvosi életpálya modell | 37 |
| bűnmegelőzési és katasztrófavédelmi kiadások, rendőrség, polgárőr szervezetek, tűzoltóság támogatása, tűzoltó nap mindösszesen | 15 |
| sport nagyrendezvények | 129 |
| Szombathelyi Kézilabda Klub és Akadémia támogatása | 40 |
| egyéb sportcélú kiadások, támogatások | 90 |
| Szombathelyi Haladás Labdarúgó és Sportszolgáltató Kft. támogatása | 40 |

A működési kiadások között kerültek megtervezésre az önkormányzati tulajdonú gazdasági társaságok támogatásainak összegei is, figyelembe véve a már elfogadott üzleti terveket.

Szolidaritási adó címén 3.671 millió Ft összeg terheli a költségvetésünket ez évben.

***Működési tartalékok***

* Itt szerepel a Berzsenyi Dániel Könyvtár közművelődési kiegészítő támogatásának összegéből képzett tartalék 142 millió Ft összegben. Ezen összeg év közben a Berzsenyi Dániel Könyvtár intézmény költségvetésébe rendeletmódosításkor kerül átcsoportosításra.
* A 682/2021. (XII.6.) Korm. rendelet szerinti bérelemek összegeinek fedezete központi támogatásként az önkormányzat költségvetésében jelenik meg:
* a települési önkormányzatok kulturális feladatainak bérjellegű támogatása címén:
* a Weöres Sándor Színház (72 millió Ft),
* a Mesebolt Bábszínház (20 millió Ft),
* és az AGORA Nkft. támogatása (24 millió Ft).
* kulturális bérpótlékhoz kapcsolódó támogatás címén:
* Savaria Múzeum (80 millió Ft),
* Berzsenyi Dániel Könyvtár (38 millió Ft),
* Savaria Szimfónikus Zenekar (78 millió Ft).

Így a kiadási előirányzatok között egyelőre tartalékként szerepel mindösszesen 312 millió Ft, amelyet év közben rendeletmódosításkor csoportosításunk át az intézményekhez.

* Tartalék képzésére került sor a 428/2023.(XII.14.) kgy.sz. határozat alapján a közétkeztetési rezsi kulcs emelésből adódó többletkiadások fedezetére 116 millió Ft összegben.
* Általános tartalékként 5 millió Ft került tervezésre.

**FELHALMOZÁSI ELŐIRÁNYZATOK**

**Felhalmozási célú bevételek**

Felhalmozási bevételek között került megtervezésre 274 millió Ft összegű vagyongazdálkodásból származó bevétel a megkötött adásvételi szerződések alapján.

Itt szerepel még forrásként a munkáltatói kölcsön törlesztések tervezett összegei is.

Felhalmozási kiadások

A Szombathelyi Egészségügyi és Kulturális GESZ Intézmény NEAK támogatásból beruházási célú kiadások (jogszabály alapján szakmai minimumfeltételnek való megfelelés érdekében eszköz beszerzése) megvalósítását tervezte összesen 2 millió Ft összegben.

A Polgármesteri Hivatal felhalmozási kiadásai nagyobb összegű tételként a Házasságkötő teremnél lévő mellékhelyiségek felújítását, informatikai eszközbeszerzéseket, a közgyűlési és bizottsági rendszer fejlesztését, szerver park cseréjét, képviselői laptopok cseréjét tartalmazzák. (150 millió Ft)

Az informatikai fejlesztésekre összesen 57 millió Ft összeg került biztosításra. Ezen összeg térfigyelő kamerák cseréjére, vagyongazdálkodási rendszer intézményi körre való kiterjesztésére, intézmények informatikai fejlesztéseire biztosít fedezetet.

Projektek - önerő, hozzájárulás, előkészítés, egyéb beruházási feladatok 30 millió Ft összegben került betervezésre.

Munkáltatói kölcsön címén 10 millió Ft-ot tartalmaz a költségvetési rendelet.

A 2023. évben betervezett TOP projektek és a Modern Városok Program fel nem használt kiadási előirányzatait a 2024. évi költségvetésben eredeti előirányzatként szerepeltetjük a 2023. évi maradvány terhére. Működési célú projektek esetében ez 82 millió Ft-ot, míg a felhalmozási célú projektek esetében 841 millió Ft-ot jelent. Ezen előirányzatok tervezése a számviteli szabályoknak való megfelelés és a Magyar Államkincstár felé havonta teljesítendő pénzforgalmi jelentési kötelezettség szabályszerű teljesíthetősége érdekében történt.

Szintén a 2023.évi maradvány terhére került beemelésre a 15/2024. (I.25.) kgy.sz. határozattal elfogadott 2024. évi útfelújítási program 400-400 millió Ft összegű előirányzata is.

**Finanszírozási műveletek kiadásai**

A korábbi évben a Közgyűlés által jóváhagyott közvilágítás – pénzügyi lízing tőke törlesztő részét mely 121 millió Ft kell a finanszírozási műveletek kiadásai között szerepeltetni.

Továbbá technikai jellegű tételként (bevételi előirányzata is tervezésre kerül) a 2024. évi költségvetési támogatási előleghez számítandó összeget, mely 257 millió Ft.

**Költségvetési szervek létszám előirányzata**

* Végrehajtásra került a 345/2023.(X.26.) Kgy. számú határozat, mely alapján a Mesebolt Bábszínház intézmény üzemeltetési létszáma 2024. január 1. napjától 1 főről 1,75 főre módosult.
* Végrehajtásra került a 23/2024. (I.25.) Kgy. sz. határozat mely szerint, a JUSTClimate projekt megvalósítása érdekében 2024. február 1. és 2024. október 15. közötti időszakra, határozott időre a Polgármesteri Hivatal engedélyezett létszáma 279,5 főben került megállapításra.

**Az Áht. 24.§ (4) bekezdés d) pontjának való megfelelés**

Az Áht. 24.§ (4) bekezdés d) pontjában meghatározottak szerint a költségvetés előterjesztésekor a képviselőtestület részére tájékoztatásul be kell mutatni az Áht. 29/A. § szerinti tervszámoknak megfelelően a költségvetési év és az azt követő három év tervezett előirányzatainak keretszámait főbb csoportokban és a tervszámoktól történő esetleges eltérés indokait.

Az előző években meghatározott tervszámokhoz képest eltérésről a saját bevételek legnagyobb tételét jelentő helyi iparűzési adó bevétel esetében beszélhetünk. A 2024. évi tervezett összeget a 2023. évi teljesítési adatok figyelembevételével határoztuk meg némi óvatossággal. A Közvilágítás korszerűsítését a Közgyűlés jóváhagyta, így e döntés értelmében az évenkénti lízingdíjakat tartalmazza a költségvetési év és azt követő három év tervezett előirányzatai, melynek forrása a fogyasztás megtakarítás.

**INDOKOLÁS**

**a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításához**

Szombathely Megyei Jogú Város Önkormányzata a Magyarország 2024. évi központi költségvetéséről szóló 2023. évi LV. törvény 62. § (6) bekezdésében, a közszolgálati tisztviselőkről szóló 2011. évi CXCIX. törvény (a továbbiakban: Kttv.) 234. § (3)-(4) bekezdésében és 237. §-ában foglalt felhatalmazások alapján rendelkezik a képviselő-testület hivatalánál dolgozó köztisztviselők közszolgálati jogviszonyának egyes kérdéseiről.

**1. §**

A rendelet bevezető részének módosítása a felhatalmazó rendelkezések tekintetében, mivel a tárgyévre vonatkozó szabályozás megalkotására a felhatalmazást a Magyarország 2024. évi központi költségvetéséről szóló 2023. évi LV. törvény tartalmazza.

**2. §**

A Magyarország 2024. évi központi költségvetéséről szóló 2023. évi LV. törvény 62. § (6) bekezdése alapján a helyi önkormányzat képviselő-testülete rendeletben 2024. évben – az önkormányzat saját forrásai terhére – a polgármesteri hivatalánál foglalkoztatott köztisztviselők vonatkozásában a Kttv.-ben foglaltaktól eltérően, a központilag meghatározott illetményalapnál magasabb összegben állapíthatja meg az illetményalapot. A rendelettervezet az illetményalapot 2024. január 1. napjától 2024. február 29. napjáig az előző évivel azonos mértékben, 2024. március 1. napjától 2024. december 31. napjáig 54.050,- Ft összegben javasolja meghatározni.

**3. §**

A Kttv. 234. § (3) bekezdés a) pontja, valamint (4) bekezdése lehetővé teszi, hogy megyei jogú város önkormányzata rendeletben az általa foglalkoztatott felsőfokú iskolai végzettségű köztisztviselők részére egységesen az alapilletmény legfeljebb 40%-áig terjedő, az érettségi végzettségű köztisztviselők részére az alapilletmény legfeljebb 20%-áig terjedő illetménykiegészítést állapítson meg. Az illetményalapot és az illetménykiegészítést minden évben tárgyévre kell meghatározni. A rendelettervezet az illetménykiegészítést az előző évivel azonos mértékben javasolja megállapítani.

**4. § és 6. §**

Hatályon kívül helyező rendelkezést tartalmaz az alaprendelet átmeneti rendelkezésére vonatkozóan, a módosító rendeletben alkalmazott átmeneti rendelkezésre tekintettel.

**5. §**

Hatályba léptető rendelkezést tartalmaz.

**ELŐZETES HATÁSVIZSGÁLAT**

**a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításához**

**1. Társadalmi hatások**

A rendeletnek társadalmi hatása nincsen.

**2. Gazdasági, költségvetési hatások**

A rendelettervezet elfogadása az önkormányzat költségvetését érinti.

A javaslat az illetményalap 2024. március 1. napjával 54.050,- Ft-ra történő emelését tartalmazza, amelynek költségvetési fedezetéről az önkormányzat 2024. évi költségvetéséről szóló önkormányzati rendeletben szükséges gondoskodni.

A köztisztviselők illetménykiegészítése az előző évivel azonos mértékben került meghatározásra, így a költségvetésre hatása nincs.

Az illetményalap megemelésével a cafetéria-juttatás összege az előző évhez képest emelkedik, amelynek költségvetési fedezetéről az önkormányzat 2024. évi költségvetéséről szóló önkormányzati rendeletben szükséges gondoskodni.

**3. Környezeti következmények**

A rendeletnek környezetre gyakorolt hatásai nincsenek.

**4. Egészségügyi következmények**

A rendeletnek egészségügyi következményei nincsenek.

**5. Adminisztratív terheket befolyásoló hatások**

A rendelet az adminisztratív terheket nem befolyásolja.

**6. A jogszabály megalkotásának szükségessége, a jogalkotás elmaradásának várható következményei**

Az illetményalap központi mértékétől eltérő mértékben történő megállapításának rendeleti szintű szabályozását Magyarország 2024. évi központi költségvetéséről szóló 2023. évi LV. törvény 62. § (6) bekezdése, a köztisztviselők illetménykiegészítése megállapításának rendeleti szintű szabályozását a Kttv. 234. § (3)-(4) bekezdése írja elő. A törvényi szabályozás szerint az illetményalapot és illetménykiegészítést csak tárgyévre lehet megállapítani, emiatt a szabályozás megalkotása minden évben szükséges.

A közszolgálati tisztviselőkről szóló törvénnyel összefüggő átmeneti, módosuló és hatályát vesztő szabályokról, valamint egyes kapcsolódó törvények módosításáról szóló 2012. évi V. törvény 17. §-ában rögzített garanciális szabályt a Kttv. hatályba lépése után keletkezett közszolgálati jogviszonyok vonatkozásában nem kell alkalmazni.

A rendelet megalkotása hiányában a Polgármesteri Hivatalban dolgozó köztisztviselőknek nem lenne magasabb az illetményalapjuk, nem részesülnének illetménykiegészítésben és egyéb juttatásokban.

**7. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi feltételek rendelkezésre állnak. A pénzügyi feltételek tekintetében az 2. pontban foglaltak említendők.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**